Virallinen lehti nro C 142 , 21/05/1999 s. 0111



KIRJALLINEN KYSYMYS E-3248/98 esittäjä(t): Ernesto Caccavale (UPE) komissiolle (28. lokakuuta 1998) Aihe: Telecomin monopoli lähipuheluissa Italian Telecom, televiestintäalan johtava yritys Italiassa, on ilmoittanut virallisesti nostavansa kotiliittymän haltijoiden lähipuheluiden hintaa 22 % ja perusmaksua 11 %, minkä vastapainoksi tietyt asiakkaat saavat erilaisia alennuksia. Korotusten myötä kysymys Telecomin jatkuvasta monopoliasemasta lähipuheluiden välittäjänä on jälleen noussut esiin, sillä uudet Italian markkinoilla vasta aloittaneet, vain kauko- ja ulkomaanpuheluja välittävät toimijat ovat Telecomia selvästi huonommassa asemassa, mikä ei ole lainkaan käyttäjien/kuluttajien edun mukaista, ja kaikkein vähiten heikoimmassa asemassa olevien, sillä he hyötyvät kaikkein vähiten luvatuista kauko- ja ulkomaanpuheluiden hinnanalennuksista. Siihenkin kuluu aikaa, että viestinnän vapautumisen mukanaan tuomat alennukset toteutetaan käytännössä. Kysyn siis komissiolta, - onko komissio sitä mieltä, että televiestinnän vapautumiskehityksen huomioon ottaen Telecom, joka sitä paitsi määräävän markkina-asemansa ansiosta kerää perusmaksuillaan yli 5 000 miljardia liiraa vuosittain, rikkoo Euroopan kilpailulainsäädäntöä; - mikäli Telecomin markkina-asema kiinteässä verkossa toimivana välittäjänä todetaan selvästi vallitsevaksi, eivätkö lähipuheluiden hinnankorotukset ole Perussopimuksen 86 artiklan tarkoittamaa määräävän aseman väärinkäyttöä; - eikö olisi mahdollista estää korotukset, jotka ovat osoitus valinnan mahdollisuutta vailla olevien käyttäjä-kuluttajien rahastamisesta jälleen kerran? Komission jäsenen Karel Van Miertinkomission puolesta antama vastaus (11. joulukuuta 1998) Komissio seuraa erityisen tarkkaavaisesti teletoiminnan harjoittajien hinnoittelukäytäntöjä markkinoiden avautumisen kilpailulle ollessa alkuvaiheessaan. Täydellisen kilpailun toteuttamista televiestintämarkkinoilla pohjustavan direktiivin 90/388/ETY muuttamisesta 13 päivänä maaliskuuta 1996 annetussa komission direktiivissä 96/19/EY(1) säädetään esimerkiksi, että jäsenvaltioiden on sallittava perinteisten operaattoreidensa saattaa tariffinsa tasapainoon, jotta keinotekoisesti alennetuilla hinnoilla tarjottavien palveluiden rahoittaminen muilla palveluilla voidaan lopettaa. Keinotekoisesti alennetut hinnat haittaavat kilpailua, koska mahdollisilla kilpailijoilla ei ole houkutinta hakeutua kyseiselle markkina-alueelle. Tariffimuutokset, joiden tavoitteena on pelkästään noudattaa kustannuksiin suhteuttamisen perusperiaatetta (jonka noudattaminen on avoimen verkon tarjoamisen (ONP) soveltamisesta puhelintoimintaan ja teleyleispalvelusta kilpailuympäristössä, jossa avoimen verkon tarjoamiseen perustuvaa järjestelmää sovelletaan puhelintoimintaan, 26 päivänä helmikuuta 1998 annetun Euroopan parlamentin ja neuvoston direktiivin 98/10/EY(2) 17 artiklan 2 kohdan nojalla pakollista), eivät näin ollen muodosta määräävän aseman väärinkäyttöä. Kyseisen direktiivin mukaan kansallisten sääntelyviranomaisten on valvottava kustannuksiin suhteuttamisen perusperiaatteen noudattamista. Periaate on sisällytetty Italian lainsäädäntöön, ja Italian telealasta vastaavat viranomaiset tutkivat parhaillaan kustannuksiin suhteuttamista ja Telecom Italian tariffien asteittaista tasapainottamista. Tutkiessaan kyseisiä asioita Italian televiranomaiset, jotka ovat olleet yhteydessä komissioon asian tiimoilta, ottavat huomioon EY:n kilpailusäännöt, erityisesti EY:n perustamissopimuksen 86 artiklan. Vastuu tariffien saattamisesta tasapainoon kuuluu kokonaan Italian televiranomaisille eikä komissio aio ottaa kantaa mahdollisesti hyväksyttäviin tariffien korotuksiin, jos korotukset edistävät tariffien suhteuttamista kustannuksiin. (1) EYVL L 74, 22.3.1996. (2) EYVL L 101, 1.4.1998.